Pielikums Nr. 2

**Puzuru seminārs “Zīmes un skaņa”.**

2020. gadā aizvadītais puzuru seminārs Jelgavā bija Starptautiskā puzuru un salmu mākslas festivāla ieskaņas pasākums. Iecere Jelgavā organizēt Baltijas valstu puzuru darināšanas tradīcijām veltītu semināru Latvijas daiļamatu meistarei jelgavniecei Ausmai Spalviņai radās jau 2018. gadā, tādēļ semināra programmas vadlīnijas, apzinot iespējamo sadarbību ar interesējošajiem lektoriem no Latvijas, Lietuvas un Igaunijas, tapa jau divu gadu garumā. Taču aktīvāka darbība pie projekta īstenošanas sākās, meistarei uzsākot sadarbību ar Latvijas Nacionālo kultūras centru un Jelgavas pilsētas pašvaldības iestādi “Kultūra”, kas kļuva par šī projekta koordinatoriem. Projekta “Puzuru seminārs “Zīmes un skaņa”” aktivitātes – “Puzuru darināšanas darbnīcas” un izstāde “Pinumi un puzuri” – notika Jelgavā, Jelgavas kultūras namā. Izzinošo pasākumu ciklu ievadīja izstādes “Pinumi un puzuri” atklāšanas pasākums – izstāde apkopoja 39 puzurus un lielu pinumu skaitu, ko radījušas 12 lietišķās mākslas studijas un seši individuālie darinātāji tepat Latvijā, kā arī meistari no Igaunijas un Lietuvas, uzsverot Baltijas valstu kopīgās folkloras un vēstures saknes.

Seminārs “Puzuru darināšanas darbnīcas” trīs dienu garumā Jelgavā pulcēja aptuveni 30 interesentu no Baltijas valstīm – gan amatu meistarus, gan citus interesentus, kuri vēlējās uzzināt vairāk par salmu dekoru darināšanas tradīcijām un praktiski apgūt puzuru, ķistu, salmu vainagu un citu simbolisku telpas rotājumu darināšanu. Lekcijas un meistarklases vadīja deviņi lektori. Semināru ievadīja jelgavnieces Ausmas Spalviņas lekcija “Puzuru materiālu vākšana, sagatavošana” un meistarklase “Puzuru darināšana”, bet paralēli tai notika vārpu vainagu darināšanas meistarklase, ko vadīja floriste Ilze Beire. Semināra pirmā diena noslēdzās ar lietuviešu meistaru darbnīcām, kurās varēja apgūt putniņu, zirdziņu un citu meistardarbu darināšanu no salmiem. Semināra otrajā dienā notika meistares Aijas Brikmanes prezentācija un ķista darināšanas meistarklase, lietuviešu un igauņu meistardarbnīcas, kā arī vārpu vainagu darināšanas nodarbība. Savukārt izglītojošā pasākuma noslēdzošajā dienā interesentiem bija iespēja apmeklēt mākslinieka Valda Celma lekciju “Puzuri – sakrālās laiktelpas simboli” un lietuviešu profesora Virginijausa Kašinsko lekciju “Sakrālā ģeometrija tautiskajos rakstos”. Seminārs noslēdzās ar uguns un bungu rituāli pilssaliņā, kura primārā mērķauditorija bija semināra dalībnieki, taču pasākums notika brīvdabā, un to, garāmejot, varēja nobaudīt arī citi interesenti. Tiesa gan COVID – 19 pastāvošo pulcēšanās ierobežojumu dēļ pasākums netika plaši popularizēts.

Projekta kopējās izmaksas, ko veidoja Latvijas Nacionālā kultūras centra, Jelgavas pilsētas pašvaldības iestādes “Kultūra” un Zemgales kultūras programmas finansējums, bija 9181,52 eiro.